Дитщ пщIантIэкум (Тхьэгъэпсэу Увжыкъуэ, «Черкес хэку» газетым и редактор нэхъыщхьэ)
Дыгъуасэ къыIухьащ ди деж дыгъужь,
Къихуауэ жери мыщэм и лъэужь…
Сыт лъандэрэ мэзыхьэ яфытхъам
КърихуэкIыф зэрыхъурэ мыщэхъу тхъар?
Ар и щхьэусыгъуэу пщIантIэм къыдыхьащ,
ИкIи ди хапIэр къызэхиплъыхьащ,
КъыфIэщIу бэкхъым щIэт псэущхьэ «дыдж»,
Мышынэу мэз псэущхьэхэм епыдж.
Мамырт ди хапIэ къэтхухьа къудейр.
ЯщIэн щхьэ псоми ар зэрыдыдейр,
Кхъужьей хэтсат пщIантIэкур игъэдахэу,
Хэкужь дагъэбгынам и фэеплъ махуэу.
Дэнэ къитхын дыгъужь зыщышынэн?!
ДыщыхэхэскIэ, хуейщи зытшыIэн,
Сабыру дыкIэлъоплъ еру псэущхьэм,
ДымыщIэу кърикIуэнкIэ хъунур ди щхьэм.
Ауэ, джэгуну унэм къыщIэкIа
Сабийм дыгъужьыр зэрыхуеплъэкIар
Щытлъагъум, зыхэтщIащ къыкъуэуа жьыбгъэр,
Ажалыр къыдэхъуапсэу зэрыпабгъэр.
АтIэ хэхэсым хэт къыщхьэщыжын?..
Лъэпкъэгъухэм щалъэмыкIкIэ дашэжын,
Дитынщ пщIантIэкум…
Дыгъужь Iус дыхъухукIэ,
Е Хэкум дыкIуэжауэ Псыжь тлъагъухукIэ!..
2013 гъэ, мэкъуауэгъуэм и 20
